b'\n_START_ARTICLE_\nPeteris Stu\xc4\x8dka\n_START_SECTION_\nBiografija\n_START_PARAGRAPH_\nPeteris Stu\xc4\x8dka gim\xc4\x97 Kuoknes\xc4\x97s vals\xc4\x8diuje, Vid\xc5\xbeem\xc4\x97s gubernijoje, Rusijos imperijoje (dabartin\xc4\x97 Latvijos teritorija). 1879\xe2\x80\x931883 m. mok\xc4\x97si Rygos gimnazijoje, 1884-1888 m. teis\xc4\x97s moksl\xc5\xb3 mok\xc4\x97si Petrapilio universitete. Studijas baig\xc4\x99s nuo 1893 m. vert\xc4\x97si advokato amatu Rygos mieste. \xc4\xaesiliejo \xc4\xaf Jaunosios srov\xc4\x97s jud\xc4\x97jim\xc4\x85, vienas jo lyderi\xc5\xb3, 1883-1891 m. ir 1895-1897 m. - laikra\xc5\xa1\xc4\x8dio Dienas Lapa redaktorius. Susituok\xc4\x97 su latvi\xc5\xb3 poeto Rainio seserimi Dora Pliek\xc5\xa1ane._NEWLINE_U\xc5\xbe socialdemokratin\xc4\x99 veikl\xc4\x85 buvo are\xc5\xa1tuotas 1897 m. ir 1898 m. i\xc5\xa1tremtas \xc4\xaf Vitebsk\xc4\x85, 1899 m. - \xc4\xaf Sloboskoj\xc5\xb3. 1903-1906 m. gyveno Vitebske, 1904-1905 m. buvo Latvijos socialdemokrat\xc5\xb3 darbinink\xc5\xb3 partijos centro komiteto narys. Po 1905 m. revoliucijos gr\xc4\xaf\xc5\xbeo \xc4\xaf Ryg\xc4\x85. _NEWLINE_Nuo 1907 m. dirbo advokatu Petrapilyje, \xc4\xafsteig\xc4\x97 priva\xc4\x8di\xc4\x85 spaustuv\xc4\x99 pavadinimu Dzirkstele. Po Vasario revoliucijos bol\xc5\xa1evik\xc5\xb3 partijos Petrapilio komiteto narys, po Spalio revoliucijos paskirtas Taryb\xc5\xb3 Rusijos teisingumo liaudies komisaru. Dalyvavo derybose d\xc4\x97l Brest-Litovsko taikos sutarties. Nuo 1918 m. rugpj\xc5\xab\xc4\x8dio buvo Rusijos TFSR U\xc5\xbesienio reikal\xc5\xb3 liaudies komisariato kolegijos narys. _NEWLINE_1918 m. gruod\xc4\xaf bol\xc5\xa1evikams u\xc5\xbe\xc4\x97mus Latvijos teritorij\xc4\x85 ir paskelbus tarybin\xc4\x99 vald\xc5\xbei\xc4\x85, P. Stu\xc4\x8dka tapo Latvijos Socialistin\xc4\x97s Taryb\xc5\xb3 Respublikos vadovu Rygoje, v\xc4\x97liau - R\xc4\x97zekn\xc4\x97je. Raudonajai Armijai pasitraukus i\xc5\xa1 Latgalos Stu\xc4\x8dkos valdyba persik\xc4\x97l\xc4\x97 \xc4\xaf Did\xc5\xbeiuosius Lukus, kur valdyba buvo likviduota. Nuo 1920 m. sausio 17 d. Stu\xc4\x8dka dirbo Latvijos komunist\xc5\xb3 partijos CK Rusijos biure, kol sausio 25 d. biuras buvo pervadintas LKP CK U\xc5\xbesienio reikal\xc5\xb3 biuru. Sausio 31 d. Stu\xc4\x8dka i\xc5\xa1renkamas U\xc5\xbesienio reikal\xc5\xb3 biuro pirmininku. Po II-ojo Kominterno kongreso \xc4\xafk\xc5\xabrus Komunistinio internacionalo vykdomojo komiteto Latsekcijos sekretariat\xc4\x85 1920 m. spalio 15 d. Peteris Stu\xc4\x8dka i\xc5\xa1renkamas Latsekcijos pirmininku. Tuo pat metu Stu\xc4\x8dka \xc4\x97jo ir Taryb\xc5\xb3 Rusijos Teisingumo liaudies komisaro pavaduotojo pareigas, o nuo 1923 m. paskirtas TSRS Auk\xc5\xa1\xc4\x8diausiojo Teismo pirmininku._NEWLINE_Nuo 1928 m. TSRS ir Kominterno valdyba paved\xc4\x97 Latvijos komunist\xc5\xb3 partijai prad\xc4\x97ti aktyviai ruo\xc5\xa1tis galimam karui, tod\xc4\x97l P. Stu\xc4\x8dka ragino \xc4\xafgyvendinti Latgalos separatizmo id\xc4\x97j\xc4\x85 ir rekomendavo komunistams stoti \xc4\xaf aizsarg\xc5\xb3 organizacij\xc4\x85, motyvuodamas tuo, kad kovos atveju \xc5\xa1ie gal\xc4\x97t\xc5\xb3 perimti kritusi\xc5\xb3j\xc5\xb3 ginklus, nukauti vadus ir t. t._NEWLINE_1931 m. P. Stu\xc4\x8dka paskirtas Maskvos teis\xc4\x97s instituto direktoriumi. Mir\xc4\x97 1932 m. sausio 25 d. Maskvoje, palaidotas Raudonojoje aik\xc5\xa1t\xc4\x97je prie Kremliaus sienos.\n_START_SECTION_\nPalikimas\n_START_PARAGRAPH_\nTarybin\xc4\x97s okupacijos metais Latvijoje P. Stu\xc4\x8dkos garbei buvo pervadinamos gatv\xc4\x97s (pvz., T\xc4\x93rbatas gatv\xc4\x97 Rygoje), nuo 1958 iki 1990 m. Latvijos universitetas oficialiai vadintas Latvijos valstybiniu Peterio Stu\xc4\x8dkos universitetu, iki 1991 m. Stu\xc4\x8dka vadintas Aizkraukl\xc4\x97s miestas._NEWLINE_Gyvas b\xc5\xabdamas Peteris Stu\xc4\x8dka i\xc5\xa1leido nema\xc5\xbeai knyg\xc5\xb3, tarp kuri\xc5\xb3 - satyrinis rinkinys Ma\xc5\xbeieji gyliai (kartu su Rainiu), dvitom\xc4\x97 knyga apie Tarybin\xc4\x99 vald\xc5\xbei\xc4\x85 Latvijoje 1918\xe2\x80\x931920 m., literat\xc5\xabros kritika, atsiminimai.'